ไตรมาส3เงินนอกทะลักไทย
แบงก์ใบโพธิ์ฟันธงไหลเข้าตลาดหุ้น คาดดันดัชนีวิ่งแตะ1,800จุด
26 เม.ย. 2558

แบงก์ใบโพธิ์ฟันธงไหลเข้าตลาดหุ้น คาดดันดัชนีวิ่งแตะ1,800จุด
บล.ไทยพาณิชย์ ฟันธงเงินต่างชาติเข้าหุ้นไทย ไตรมาส 3 ดันดัชนีวิ่งไปถึง 1,800 จุด
นายอิสระ อรดีดลเชษฐ์ ผู้อำนวยการอาวุโส บริษัทหลักทรัพย์ (บล.) ไทยพาณิชย์ คาดว่า ตั้งแต่ไตรมาส 3 ปีนี้ จะมีเงินลงทุนจากต่างชาติไหลเข้ามาลงทุนในตลาดหุ้นไทย จนทำให้ดัชนีตลาดหลักทรัพย์แห่งประเทศไทยปรับเพิ่มขึ้นไปถึง 1,800 จุด ซึ่งเป็นเป้าหมายของปีนี้ได้
“ตอนนี้หลายประเทศพิมพ์เงินเข้าระบบจากการใช้มาตรการคิวอี ทั้งยุโรป ญี่ปุ่น และอาจจะรวมถึงประเทศจีน ทำให้มีสภาพคล่องจำนวนมาก ในขณะที่ผลตอบแทนจากตราสารหนี้ในยุโรปติดลบ นักลงทุนจึงต้องวิ่งออกมาหาผลตอบแทนจากตลาดหุ้นทั่วโลก แต่ประเทศไทยจะไม่ใช่ประเทศแรกที่นักลงทุนจะนึกถึง เพราะไม่มีปัจจัยหนุนที่ชัดเจน ดังนั้น ในไตรมาส 2 นี้จึงยังไม่เห็นเงินทุนต่างชาติไหลเข้า” นายอิสระ กล่าว
นายอิสระ กล่าวว่า ในช่วงแรกนักลงทุนจะเข้าไปลงทุนในประเทศที่มีปัจจัยพื้นฐานดีและมีแนวโน้มการเติบโตทางเศรษฐกิจที่ชัดเจนก่อน จนถึงจุดหนึ่งที่ราคาหุ้นในประเทศเหล่านั้นราคาแพงขึ้น จึงจะเริ่มมองหาตลาดหุ้นในประเทศที่มีศักยภาพต่อไป
ดังนั้น เมื่อภาวะเศรษฐกิจของประเทศไทยดีขึ้น ภาครัฐมีการเบิกจ่ายงบประมาณที่เร็วขึ้นในช่วงครึ่งหลังของปี การท่องเที่ยวฟื้นตัวดีขึ้น และการอุปโภคบริโภคที่ฟื้นตัวจากราคาน้ำมันที่ลดลง จะทำให้ตลาดหุ้นไทยได้รับความสนใจจากนักลงทุนทั่วโลกอีกครั้ง ประกอบกับเมื่อถึงเวลานั้นตลาดหุ้นไทยจะราคาถูกกว่าประเทศเพื่อนบ้าน
นอกจากนี้ ยังมีแนวโน้มว่ารัฐบาลจะประกาศกรอบเวลาการจัดการเลือกตั้งทั่วไปในช่วงครึ่งหลังของปี 2558 นี้ และคาดว่าการเลือกตั้งจะเกิดขึ้นได้จริงในช่วงครึ่งแรกของปี 2559 โดยความชัดเจนทางการเมืองจะกระตุ้นให้ตลาดปรับตัวขึ้นต่อในปีนี้
“แม้ว่าจะต้องเลื่อนการเลือกตั้งออกไปก็เชื่อว่า จะไม่มีผลกระทบต่อกระแสเงินทุนไหลเข้า เพราะหากในระหว่างที่ยังไม่มีการเลือกตั้ง แต่รัฐบาลสามารถกระตุ้นเศรษฐกิจได้อย่างต่อเนื่อง โดยเฉพาะการลงทุนโครงสร้างพื้นฐานก็จะเป็นตัวกระตุ้นให้นักลงทุนต่างชาติสนใจลงทุนได้” นายอิสระ กล่าว